VEGA og Beatbox Concerts præsenterer

**Ellie Gouldings stemme bjergtager i VEGA**  *Ellie Goulding er på ingen tid gået fra at være en opkommende sangerinde til blive sammenlignet med Adele, turnere med Katy Perry og synge for Obama. Den 10. april indtager hun Lille VEGA med sine roste electropop-sange.***En original stemme**

I 2010 dukkede [Ellie Goulding](http://elliegoulding.com/) pludselig op på den internationale musikscene, da hun af BBC blev udnævnt til at være en kommende stjerne samtidig med, at hun vandt Critics Choice-prisen til Brit Awards. Der er tidligere kun én anden kunstner, som har modtaget begge priser på én gang, og det er Adele.   
  
Flere anmeldere har også sidestillet de to sangerinder, og sammenligningen er ikke helt ved siden af. De besidder begge noget så sjældent som en original stemme. Gåsehuden står på spring, når Ellie Goulding med sin hæse klang skifter mellem skrøbeligt høje toner for derefter at kaste sig ud i sorgfyldte dybder.

**Eklektiske sange**   
Opfølgeren til debutalbummet *Lights* kom i oktober måned, og *Halcyon* har ligesom forgængeren begejstret anmelderne. Ordet Halcyon har flere forskellige betydninger blandt andre ”rolig, glad og ubekymret”. Albummets sange er ligeså forskelligartede som titlens betydninger. Og Ellie Goulding spænder over det hele. Det rolige i ”[I Know You Care](http://www.youtube.com/watch?v=8BRdY0NR08g&feature=relmfu)” og det ubekymrede i radiohittet ”[Anything Could Happen](http://www.youtube.com/watch?v=5hzgS9s-tE8)”, hvis elektroniske pulseren gør det svært at stå stille.   
  
**Celebre fans**

Ellie Goulding har selv skrevet og sammen med Jim Elliot (Kylie/Ladyhawke) co-produceret Halcyon. Nye sange var så eftertragtede blandt hendes fans, at de fik Soundcloud til midlertidigt at crashe, da hun i juli lagde en smagsprøve på ”[Hanging on](http://www.youtube.com/watch?v=Ap-A0RKhi2s)” ud. Ellie Gouldings fanskare blev ikke mindre efter hun fik supporttjansen på Katy Perrys turné eller blev inviteret til at synge for præsident Obama, da juletræet i Det Hvide Hus skulle tændes sidste år. Hør hendes skønne version af ”[Have Yourself A Merry Little Christmas](http://www.youtube.com/watch?v=3NtQcyA8ejk)”.

**Fakta om koncerten**:  
Ellie Goulding (UK)  
10. april kl. 20  
Lille VEGA, Enghavevej 40, 1674 Kbh. V  
Pris: 200 kr. + gebyr - Forsalg via [www.vega.dk](http://www.vega.dk), Billetlugen og i Fona.   
  
*For yderligere oplysninger kontakt venligst*

Bettina Balle - Kommunikationsmedarbejder, VEGA, [bb@vega.dk](mailto:bb@vega.dk) - 3326 0959